Untam Marbod seina Fiarung hom se de Markomannen gach eahoid. Se san jo aa aun de wichtign Haundlsweg in Noadn eini gsessn. Da Marbod hod a de Germanenschtämm in seim Umkroas unta seine Fittiche brocht, oda ea hod se, wia mid de Quaden mid eahna vabündt. De hom im Weiviatl und in da Gegand vo Preßbuag gsiedlt. Und so haum a de germanischn Schtämm vo de Hermoduren, de Lugier, de Semnonen, de Wandaln und de Langobardn seim Mochbereich zuaghead. Sei Mochtbroach hod im Nuadn bis an de Ostsee, im Westn bis an de Elbe, im Ostn bis an an den Fluß Weixl und bis an de panonische Grenz und im Sidn noadli vo da Donau greicht.